Véragy

Ez a történet még Hegyhátszentjakabon, a Vadása-tónál történt, ahol

a második Téka Táborunkat tartottuk. Háromszázötvenen lehettünk,

és magunk főztünk, mivel az egyik táncházas srác a Hyatt szálló

főszakácsa volt, és elvállalta a kajakészítés megszervezését, nekünk

pedig csak a keze alá kellett dolgozni.

A kézműveskedést Beszprémy Kata, a tánctanítást Nagy Zoltán

József „Pudrosz” vezette, Budai Ilonka tanította az éneket, mi a

muzsikáról, zenetanulásról gondoskodtunk sok zenészbarátunkkal

együtt. Minden este a falu kultúrtermében tartottuk a táncházat, ami

két kilométerre volt a tábortól. Esténként énekszóval visszasétáltunk

a táborhelyre, és indulhatott a tábortűz, az éjszakai tánc, éneklés,

egyebek.

Egyetlen ember nem bírt magával, akit mi Véragynak neveztünk

el. Azt megtanultuk Erdélyben, hogy az italozásnak is van egy etikettje:

nem rúgunk be, emberként viselkedünk, és tudjuk, mi az elég.

Ez az íratlan törvény Véragynál nem működött, és olyan balhékat

csinált hajnaltájt, hogy az már közveszélyes volt. Egy szó, mint száz,

elhatároztuk, hazaküldjük.

Nehéz feladat volt, hogy ne sértsük meg, de mennie kellett. A

táborban volt egy detoxikálós doktornő, aki azt mondta, hogy ő meg

tudja oldani úgy, hogy bead neki egy injekciót, de ehhez kell a beleegyezése

írásban. Az injekciónak az lesz a hatása, hogy másnap

reggelre elszégyellve magát elbúcsúzik mindenkitől és hazamegy.

Jött a fejtörés, hogyan írattathatnánk alá Véraggyal a papírt?

Elvállaltam, hogy majd én megoldom. Bevittem őt egy sátorba, és

teljesen őszintén elmondtam neki, hogy szeretnénk hazaküldeni,

kapni fog egy injekciót egy orvostól, de ehhez kell a beleegyezése

írásban. Legnagyobb meglepetésre azt mondta:

– Rendben, de van három kívánságom!

Hú, mondom, ez könnyen ment, de vajon mi lehet a három kívánság?

– Mondd az elsőt!

– Igyunk meg együtt egy-egy üveg sört!

A sátorból kidugtam a kezemet és kikiáltottam:

– Két sört kérek!

Abban a pillanatban a két üveg sör ott volt a kezemben. Megittuk.

Jöhet a második kívánság!

– Énekeljük el együtt a kedvenc kalotaszegi hajnalimat!

Ezt is megtettük.

– És mi a harmadik?

– Nekem kell egy nő, addig nem megyek haza!

Azt a mindenit, ez már döfi!

Kimentem a sátorból, és körbenéztem nagy esdeklő szemekkel.

Mindenki értette, hogy miről van szó. Persze mondanom se kell, azt

a bizonyos sátrat egy nagy embergyűrű vette körül, mert mindenki

tudta, mi a tét. A táborban volt egy belevaló csaj, én pedig megkértem,

hogy a helyzetre való tekintettel, megmentené-e a tábort, egy

kis entyem-pentyével. A lány igent mondott. Az volt a kérése, minden

embert küldjek el a sátortól, és akkor bemegy.

Ez is megtörtént.

Mikor kijött, kacsintott egyet, én pedig bementem. Vittem a papírt,

amit alá kellett írnia Véragynak, ő pedig meg is tette. A doktornő

beadta neki az injekciót, ott hagytuk a sátorban, elaludt.

Másnap reggel mi még a tábortűz körül énekeltünk, muzsikáltunk,

amikor láttuk, hogy Véragy bement a fürdőbe, majd fehér ingbe,

ünneplőbe öltözve odajött, elköszönt tőlünk, mondván, ne haragudjunk,

de neki haza kell menni, és ha megbántott volna valakit,

bocsássuk meg.